2.  ลักษณะการประกอบธุรกิจ

(1) นายอัลเบอร์ต ยุคเกอร์ และนายเฮนรี่ ซิกก์ ชาวสวิส เป็นผู้ก่อตั้ง ห้างยุคเกอร์ แอนด์ ซิกก์
แอนด์โก เมื่อปี พ.ศ. 2425 ประกอบกิจการค้าขายสินค้าเบ็ดเตล็ด
นำเข้าสินค้าเครื่องใช้ในครัวเรือน ส่งออกไม้สัก ยางสน ครั่ง หนังสัตว์และข้าว การประกันภัย
การธนาคาร เป็นตัวแทนธนาคารอินโดจีนธนาคารฮ่องกงและเซี่ยงไฮ้ และบริษัทเดินเรือ ในปี
พ.ศ. 2439 นายอัลเบอร์ต เบอร์ลี่ ได้สืบทอด
การดำเนินธุรกิจทั้งหมด และได้เปลี่ยนชื่อเป็น ห้างเบอร์ลี่ ยุคเกอร์ แอนด์โก เมื่อปี พ.ศ. 2467
ในปี พ.ศ. 2500 นายวอลเตอร์ ลิโอ ไมเยอร์
ได้เข้ามาบริหารงานและได้เปลี่ยนแปลงการดำเนินงานแบบหุ้นส่วนภายในครอบครัวเป็นรูปบริษัทในปี
พ.ศ. 2508 และต่อมาเป็นบริษัท เบอร์ลี่ ยุคเกอร์ จำกัด เมื่อปี พ.ศ. 2511
เมื่อตลาดหลักทรัพย์แห่งประเทศไทยได้จัดตั้งขึ้นในปี พ.ศ. 2517 บริษัท เบอร์ลี่ ยุคเกอร์
ได้เป็นหนึ่งในเจ็ดบริษัทแรกที่เข้าเป็นบริษัทจดทะเบียนในตลาดหลักทรัพย์ และปี พ.ศ. 2536
ได้แปรสภาพเป็น บริษัท เบอร์ลี่ ยุคเกอร์ จำกัด (มหาชน)

(2) เบอร์ลี่ ยุคเกอร์ แบ่งธุรกิจหลักเป็น 4 กลุ่ม ดังนี้ บรรจุภัณฑ์ สินค้าอุปโภคบริโภค
ผลิตภัณฑ์ด้านเทคนิคและเทคโนโลยีทางภาพ มีบริษัทย่อยที่สำคัญ 9 บริษัท
และบริษัทร่วมที่ดำเนินงานอยู่ 6 บริษัท เบอร์ลี่ ยุคเกอร์ และบริษัทย่อย ประกอบธุรกิจทั้งการผลิต
การจัดจำหน่าย และการให้บริการ

บรรจุภัณฑ์

มีบริษัทย่อย คือบริษัท อุตสาหกรรมทำเครื่องแก้วไทย
เป็นผู้ผลิตบรรจุภัณฑ์แก้วให้แก่ฝ่ายผลิตภัณฑ์เครื่องแก้วของเบอร์ลี่ ยุคเกอร์ ซึ่งเป็นผู้จัดจำหน่าย
กลุ่มเป็นผู้ผลิตบรรจุภัณฑ์แก้วเอกชนชั้นนำในประเทศ

 สินค้าอุปโภคบริโภค

มีบริษัทย่อย 3 บริษัท เป็นผู้ผลิตสินค้าที่เป็นเครื่องหมายการค้าของบริษัทเองควบคู่
ไปกับการให้บริการด้านการตลาด การขาย การจัดจำหน่ายและการผลิตสินค้าให้กับผู้อื่น บริษัท
เบอร์ลี่ ยุคเกอร์ เซลล็อกซ์
จัดการด้านการตลาดและจัดจำหน่ายกระดาษอนามัยที่เป็นตราของตนเองได้แก่ เซลล็อกซ์และซิลค์
ขณะเดียวกันยังเป็นผู้จัดจำหน่ายสบู่และแชมพูนกแก้วและสบู่เลอเวีย ซึ่งผลิตโดยบริษัท
รูเบียอุตสาหกรรม ซึ่งเป็นผู้ผลิตสินค้าเครื่องใช้ส่วนตัวและลูกอมให้แก่บุคคลภายนอกด้วย บริษัท
เบอร์ลี่ ยุคเกอร์ ฟู้ดส์ จัดการด้านการตลาดและจัดจำหน่ายมันฝรั่งทอดตราเทสโต
ขนมขบเคี้ยวตราปาร์ตี้ แคมปัส ไบตี้และแดนดี้ ฝ่ายสินค้าอุปโภคบริโภคของ เบอร์ลี่ ยุคเกอร์
จัดการด้านการตลาดและ
จัดจำหน่ายผลิตภัณฑ์ภายใต้เครื่องหมายการค้าผู้อื่นเท่านั้น เช่น ลูกอม อาหาร
ไวน์และเครื่องใช้ส่วนตัว ฝ่ายสินค้าเครื่องเขียน จัดการด้านการตลาดสินค้าเครื่องเขียนต่าง ๆ
ที่ใช้ในสถาบันและสำนักงานทั่วไป ภายใต้เครื่องหมายการค้าของผู้อื่น ควบคู่กับของบริษัทเอง
ภายใต้เครื่องหมายการค้า บี-เจ บริษัท เบอร์ลี่ยุคเกอร์ โลจิสติกส์
บริษัทย่อยอีกบริษัทหนึ่งได้รวมหน่วยงานคลังสินค้าและขนส่งของบริษัทเข้าด้วยกันเพื่อขยายขอบเขตการบริการด้านคลังสินค้าและขนส่งให้กว้างขวางยิ่งขึ้น
โดยบริการให้แก่กลุ่มและธุรกิจของบุคคลอื่น

 ผลิตภัณฑ์ด้านเทคนิค

ธุรกิจในส่วนของผลิตภัณฑ์ด้านเทคนิคจะมุ่งเน้นทางด้านการตลาด การจัดจำหน่ายและการบริการ
บริษัท เบอร์ลี่ ยุคเกอร์ สเปเชียลตี้ส์ ดูแลในส่วนของสินค้าประเภทเคมีอุตสาหกรรม
สารทำความเย็น ตลอดจนเคมีภัณฑ์อาหารและเครื่องสำอาง ยา ตัวทำละลายในงานอิเล็กทรอนิกส์
สารเคลือบผิวและสารเติมแต่งในน้ำมันหล่อลื่น ฝ่ายเวชภัณฑ์ของเบอร์ลี่ ยุคเกอร์
เป็นผู้จัดหาผลิตภัณฑ์ทางการแพทย์ เช่น เภสัชภัณฑ์ วัสดุและเครื่องมือทางการแพทย์
ฝ่ายวิศวกรรมเบอร์ลี่ ยุคเกอร์
เป็นผู้จัดการด้านระบบลำเลียงและขนส่งวัสดุผลิตภัณฑ์เพื่อการอุตสาหกรรมและระบบควบคุมอัตโนมัติ

 เทคโนโลยีทางภาพ

ดำเนินธุรกิจในด้านการตลาด การขายและการจัดจำหน่าย ผลิตภัณฑ์ถ่ายภาพและระบบภาพดิจิตอล
ให้แก่ผู้ผลิตชั้นนำจากต่างประเทศ โดยจัดจำหน่ายให้แก่หน่วยงานราชการโรงพยาบาล
ธุรกิจการพิมพ์และผู้บริโภคในระดับอาชีพและสมัครเล่น

โครงสร้างการถือหุ้นของกลุ่มบริษัท เบอร์ลี่ ยุคเกอร์ {เอกสารแนบ 3
เรื่องลักษณะการประกอบธุรกิจ (ข้อ 2)}

(3) โครงสร้างรายได้

{เอกสารแนบ 3 เรื่องลักษณะการประกอบธุรกิจ (ข้อ 3)}

(4) เป้าหมายการดำเนินธุรกิจ (Goal)

  ความก้าวหน้าของวัตถุประสงค์หลักในปี 2544

-   เพิ่มการส่งออกบรรจุภัณฑ์แก้วและสินค้าอุปโภคบริโภค

  การส่งออกบรรจุภัณฑ์แก้วในปี 2544 ลดลงมาก เนื่องจากเศรษฐกิจในภูมิภาค
  ชะลอตัวลงและการแข่งขันในด้านการตัดราคา ในทางตรงกันข้าม การส่งออก
  สินค้าอุปโภคบริโภคบางชนิดเป็นไปด้วยดี เช่น กระดาษอนามัยเซลล็อกซ์และ
  สบู่นกแก้ว

-   ดำเนินการให้ราคาขายของบรรจุภัณฑ์แก้วสอดคล้องกันต้นทุนการผลิตและ
    ค่าใช้จ่ายของโรงงาน

  เนื่องจากความต้องการในตลาดลดลง สินค้าล้นตลาดและการตัดราคากันอย่าง
  รุนแรง ทำให้บริษัทไม่สามารถเพิ่มราคาร้อยละ 4 ตามแผนการที่ได้วางไว้ใน
  ปี 2544 แต่ยอดขายได้เพิ่มขึ้นเป็นที่น่าพอใจ

-   เพิ่มผลกำไรในธุรกิจสินค้าอุปโภคบริโภคโดยการนำเสนอผลิตภัณฑ์ชั้นดีและเพิ่มประสิทธิภาพในการดำเนินการ

  กำไรเพิ่มขึ้นจากผลิตภัณฑ์ที่ได้รับการปรับปรุงใหม่ ต้นทุนของเยื่อกระดาษและ
  น้ำมันเชื้อเพลิงลดลง ต้นทุนการผลิตต่ำลงจากการลดของเสีย ประหยัดการใช้
  พลังงานและน้ำ รวมทั้งอัตรากำลังการผลิตเพิ่มสูงขึ้น

-   นำระบบสั่งซื้อสินค้าและชำระเงินทางอิเล็กทรอนิกส์มาใช้กับลูกค้ารายใหญ่

  ลูกค้ารายใหญ่จำนวนหนึ่งได้รับการติดตั้งระบบคอมพิวเตอร์สั่งสินค้า
  และได้จัดให้มีคอมพิวเตอร์มือถือสำหรับพนักงานขายใช้ปฏิบัติงาน

-   ดำเนินการขายธุรกิจที่ไม่ใช่ธุรกิจหลัก

  บริษัทได้ขายเงินลงทุนครึ่งหนึ่งในบริษัท ประปาปทุมธานี เรียบร้อยแล้ว

-   ดำเนินการแก้ไขสภาพคล่องของหุ้นอย่างต่อเนื่อง
    รวมถึงหามาตรการอื่นเพื่อเพิ่มผลตอบแทนให้แก่ผู้ถือหุ้น

  ราคาหุ้นเพิ่มขึ้นเป็นที่น่าพอใจในอัตราร้อยละ 57.7 ในปี 2544 แต่ยังขาด
  สภาพคล่อง

เป้าหมายการดำเนินธุรกิจในปี 2545

กลุ่มจะขยายธุรกิจทั้งในและต่างประเทศ เพิ่มเติมธุรกิจให้ครบวงจรยิ่งขึ้น
เพื่อให้เกิดความมั่นคงของรายได้ มีฐานะการเงินมั่นคงและผลตอบแทนที่ดีแก่ผู้ถือหุ้นในระยะยาว